钦定古今图书集成/明伦汇编/氏族典/第583卷 > 《白居易长庆集》 > 皇甫规
## 钦定古今图书集成/明伦汇编/氏族典/第583卷 > 《白居易长庆集》 > 皇甫规

按《后汉书皇甫规传》：“规字威明，安定朝那人也。祖父
棱，度辽将军。父旗，扶风都尉。永和六年，西羌大寇三
辅，围安定。郡将知规有兵略，乃命为功曹，使率甲士
八百，与羌交战，斩首数级，贼遂退却，举规上计掾。其
后羌众大合，攻烧陇西，朝廷患之，规乃上疏求自效，
帝不能用。冲质之闲，梁太后临朝，规举贤良方正对”
策，梁冀忿其刺己，以规为下第，拜郎中，托疾免归。州
郡承冀旨，几陷死者再三，遂以《诗》《易》教授门徒三百
馀人。积十四年。后梁冀被诛，旬月之闲，礼命五至，皆
不就。时太山贼叔孙无忌侵乱郡县，公车特征规，拜
太山太守。规到官，广设方略，寇卤悉平。延熹四年秋，
叛羌零吾等与先零别种寇钞关中，三公举规为中
郎将，持节监关西兵，讨零吾等，破之，斩首八百级，相
劝降者十馀万。规出身数年，持节为将，拥众立功，还
督乡里，既无它私惠，而多所举奏，又恶绝宦官，不与
交通，于是中外并怨，遂共诬规货赂群羌，令其文降。
天子玺书诮让相属，规惧不免，上疏自讼。其年冬，征
还，拜议郎，论功当封，而中常侍徐璜、左悺欲从求货，
规终不答；璜等忿怒，陷以前事，下之于吏。官属欲赋
敛请谢，规誓而不听，遂以“馀寇不绝”，坐系廷尉，论输
左校。诸公及太学生张凤等三百馀人诣阙讼之，会
赦归家，征拜度辽将军。至营数月，上书荐中郎将张
奂以自代。及奂迁大司农，规复代为度辽将军。及党
事大起，天下名贤多见染逮。规虽为名将，素誉不高，
自以西州豪杰，耻不得与，乃先自上言：“臣前荐故大
司农张奂，是附党也。又臣昔论输左校时，太学生张
凤等上书讼臣，是为党人所附也，臣宜坐之。”朝廷知
而不问，时人以规为贤。在事数岁，北边威服。永康元
年，征为尚书，迁弘农太守，封寿成亭侯，让封不受，再
转为护羌校尉。熹平三年，以疾召还，未至，卒于谷城，
年七十一。所著“赋、铭、碑、赞、祷、文、吊、章、表、教令、书、檄、笺、
记”，凡二十七篇。